
			El llibre descriu, a partir de testimonis, quatre fenòmens que han marcat la història de catàstrofes meteorològiques dels darrers temps: els incendis de l’Alt Empordà (2012), el desbordament del Francolí (2019), el temporal Gloria (2020) i l’erupció volcànica de La Palma (2021). Els episodis representen els quatre elements: aigua, vent, foc i terra.

			Un llibre per als amants de la meteorologia i per als que volen preservar el planeta contra el canvi climàtic.

		

	
		
			Fenòmens extrems

			La crònica de quatre grans desastres naturals que ens han marcat

			Mònica Usart

		

		
			Pròleg de Xavi Bundó

			Per a l’Elna

		

	
		
			Pròleg

		

		
			Catalunya és un país que continua aturant-se per escoltar o mirar la informació del temps. Mirem al cel amb devoció religiosa i refem els plans del cap de setmana en funció de les previsions. Pràcticament a tots els grups d’amics o de familiars hi ha «el que en sap, del temps». Solen ser persones resignades a viure amb cert estoïcisme les preguntes impossibles sobre meteorologia a països on els germans i els cosins tenen previst viatjar. O pitjor encara, es veuen forçats a encertar previsions a sis mesos vista amb absoluta precisió geolocalitzada, perquè, esclar, hi ha un casament. Naturalment, les conseqüències en cas d’error són terribles.

			En aquesta pàtria de meteoròlegs estrella i de motivadíssims aficionats, ser un professional del ram en un mitjà de comunicació és un graó major en aquest risc. I la Mònica Usart és, probablement, qui aguanta amb més enteresa i elegància aquesta llosa. Fixeu-vos que no en té prou de dedicar la seva jornada laboral a informar centenars de milers de persones a través de la ràdio, ni de dedicar la seva vida personal a respondre les preguntes del seu cercle. Davant la demanda creixent de companys que volien encara més informació (som insuportables), va decidir, fa cosa de deu anys, crear un grup de WhatsApp on hi ha desenes de persones. De fet, cada cop en són més. I allà, cada dia del món, abans d’anar a dormir, hi deixa una previsió breu de l’endemà acompanyada de bons desitjos. Cada dia des de fa més de deu anys! I perquè entengueu l’estima amb què el va crear, el va anomenar «MeteoMimats». Aquesta és la Mònica Usart.

			Fa molts anys que treballem junts a RAC1, i tots els que hi som l’hem vist transformar-se en un puntal de la redacció, a qui tothom respecta i estima. Ja no només per la seva actitud, abnegada i sempre disposada, sinó per la qualitat de la seva feina. La Mònica s’ha convertit, probablement sense voler-ho, en una referència en el món de la meteorologia. Ha fet un espai que s’escolta amb interès. Pel rigor informatiu, per la seguretat amb què parla i també per la distància que marca amb un cert groguisme climàtic que ara sembla emergent. I, per altra banda, per la tendresa que traspua, completament natural, d’aquell qui t’aconsella portar màniga curta, abric o agafar el paraigua com si fossis el seu fill.

			Ella sap, perquè l’hi he dit més d’un cop, que en una ràdio estem en mans dels méteos. Els que som editors de programes o informatius podem tenir nocions més o menys vagues sobre política, economia, esport o cultura. I aquestes nocions ens donen intuïcions que ens permeten, en moments de crisi, discernir el que és notícia del que no ho és i prendre decisions en temps real. Però, en canvi, ens sentim completament insegurs amb el temps, perquè, admetem-ho, no en sabem ni un borrall. Per tant, la confiança que tenim en els méteos és cega. I això, en dies importants en què el temps és la gran notícia, no és poca cosa.

			Amb la seva voluntat de pedagogia, la Mònica ha parit aquest llibre que teniu a les mans. Una dissecció molt meticulosa del que han estat quatre grans fenòmens naturals extrems que hem viscut en l’última dècada ben a prop nostre. Un incendi, una riuada, un temporal i una erupció volcànica. Foc, aigua, vent i terra. Els quatre elements desbordant la capacitat humana de contenció. I la Mònica ho explica no tan sols des d’un punt de vista tècnic, perfectament comprensible per a qualsevol lector, sinó també narratiu. Desplega un mapa d’històries que s’entrecreuen i coincideixen en el centre del desastre, de persones reals que es van veure afectades pels fets i de professionals de la ràdio que van viure la urgència d’explicar-los.

			La Mònica Usart ha fet en aquest llibre un fresc, una auca, molt particular i alhora imprescindible per entendre algunes coses que hem passat però que es projecten cap al futur. Perquè si alguna cosa hem après en els últims anys respecte al canvi climàtic és que fenòmens com aquests que analitza al llibre és molt probable que es repeteixin freqüentment. O que vagin a pitjor. I quan això passi, necessitarem, i molt, professionals com la Mònica Usart. Potser que ens plantegem clonar-la.

			XAVI BUNDÓ,
periodista i locutor de ràdio

		

	
		
			
ELS INCENDIS DE L’ALT EMPORDÀ, 2012


		

		
			Portbou i la Jonquera, 22 de juliol del 2012

			Cop de vent màxim: 96 km/h

			Temperatura màxima: 27 ºC

			Temperatura mínima: 20 ºC

			Estat del cel: serè

			El 22 de juliol del 2012 era un diumenge típic de ple estiu, de sol i calor, i de mestral i tramuntana.

			Tot just acabaven de començar les vacances. Després de llevar-me cada dia a les quatre de la matinada tota la temporada, encarava l’estiu amb ganes de desconnectar i, sobretot, de dormir. El dia abans havíem anat de casament a Camprodon; tot l’equip del programa hi estàvem convidats. Va ser un dia de descompressió: menjar, xerrar, riure, ballar... i de veure els companys del dia a dia en un ambient desenfadat i en un entorn idíl·lic. Tot i ser el meu primer dia de vacances, recordo haver estat enganxada al radar meteorològic (l’eina que fem servir per veure on està plovent i pronosticar a curt termini cap a on avançaran les pluges), ja que hi havia tempestes a prop i els nuvis estaven pendents de si calia canviar algun pla.

			Els casaments són una d’aquelles situacions que als meteoròlegs ens posen entre l’espasa i la paret. Sovint recau a sobre nostre la responsabilitat de llogar una carpa que val molts diners, canviar el lloc del convit, comprar-se una jaqueteta de conjunt si fa fred... I la parella vol saber el pronòstic dies abans, per preparar-ho tot amb prou antelació. Costa fer entendre que a una setmana vista és fàcil que ens equivoquem, i més amb un temps tan variable. La fiabilitat absoluta, en el món del pronòstic del temps, no existeix.

			Un cop va acabar la festa, ens vam abraçar i petonejar; passaríem cinc setmanes sense veure’ns. I amb aquella felicitat vam marxar cadascú per la seva banda. Va ser una nit tropical a la costa, amb unes temperatures que no van baixar dels 20 ºC a prop del mar. L’endemà, diumenge, de bon matí, ja s’ensumava que seria un dia de calor intensa. Vaig aprofitar per anar a la piscina, amb aquella sensació de llibertat i de no tenir horaris, de vacances i sense fills.

			 

			 

			Eren quarts d’una del migdia del diumenge 22 de juliol. El Ferran García, cap de bombers de la regió d’emergències de Girona, feia guàrdia a la sala de control del Parc de Bombers de Girona amb dos companys més. Estaven atents perquè, des del seu punt de vista, era un mal dia. La tramuntana bufava amb força, feia calor i hi havia poca humitat: s’hi reunien tots els ingredients favorables per a un incendi. Quan faltaven sis minuts per a la una, van rebre l’alerta de l’observació d’una columna de fum i de seguida es van disparar les alarmes. El cap de guàrdia, el Martí Nogué, es va enlairar amb l’helicòpter des de Girona i la va veure. Observar la columna de fum des de tan lluny, pocs minuts després d’iniciar-se el foc, no és normal. El Ferran va trucar a la sala central per demanar ajuda, i també es va posar en contacte amb els bombers francesos per avisar que l’endemà s’esperava vent del sud i que, si el foc no s’aturava, era probable que creués la frontera.

			El Martí intentava acostar-se a l’incendi, però l’helicòpter no tenia prou potència. El vent bufava amb tanta força que no hi havia manera d’avançar. Havia de trobar una alternativa per anar fins allà... Però, és clar, el desplaçament en cotxe fins a la zona on havien començat les flames va ser més lent, i quan el Martí va arribar a la Jonquera, l’incendi estava totalment fora de control.

			Aquell dia, a l’Alt Empordà, les temperatures màximes es van moure entre els 26 ºC i els 30 ºC, la humitat relativa mitjana de l’ambient no arribava al 30 % i el vent bufava amb força. A Portbou va arribar a un cop màxim de 96 km/h. Es complia així la regla del «tres trenta»: una temperatura al voltant dels 30 ºC, una humitat per sota del 30 % i un vent de més de 30 km/h. La combinació perfecta perquè els incendis creixin ràpidament. Es calcula que un 37 % dels incendis que es produeixen a casa nostra ho fan en un entorn dominat pel triple trenta.

			L’incendi havia començat a la Jonquera abans de la una del migdia als marges del quilòmetre 779 de l’N-2 (en un aparcament de camions a 500 metres de la frontera amb França). El vent bufava amb cops que arribaven als 70 i 80 km/h i les flames avançaven ràpid, a una velocitat que s’escapa de la capacitat d’extinció de qualsevol cos de bombers. El Ferran i la resta de l’equip veien com perdien l’oportunitat d’intervenir-hi. Els bombers poden extingir un incendi que recorre 30 o 40 metres en un minut, però en aquest cas el foc avançava a 100 m/min. Arribar amb el camió, baixar amb la motxilla i les mànegues... Tot això ja suposava dos o tres minuts. En aquest temps, ja tenies les flames a 300 metres.

			Els anomenats incendis de disseny són incendis tipus que funcionen com gotes d’aigua; tenen un inici i van creixent en funció de la topografia i del vent. Sabem de manera anticipada com es comportaran i per això els bombers s’hi poden anticipar. La feina dels bombers consisteix a escanyar aquesta gota i anar perimetrant el foc tot aprofitant les oportunitats que donen la natura o les infraestructures per apagar-los: camins, rius, carreteres, edificis o llacs, que dificulten el pas de les flames. Però l’incendi de la Jonquera no es va comportar així, i a més a més no va fer el camí que s’esperava, el camí que fan els incendis en un dia de tramuntana, cap a la costa. En aquest cas el foc va córrer a través de les infraestructures, l’autopista, la nacional, la via del tren... Era impensable intentar apagar-lo seguint els procediments habituals. Els bombers i els mossos només podien fer una cosa: treure la gent d’allà. Els seus esforços es van concentrar a salvar vides i béns. Amb la seva estratègia no perjudicaven el foc, però protegien flancs allà on creien que faria mal. Evitaven que l’incendi guanyés més extensió en punts concrets per tenir l’oportunitat de salvar les persones, les granges, les antenes de bombers, tan necessàries per comunicar-se... Però les coses no sempre surten bé, i el càmping de Capmany es va cremar totalment. No van poder fer res per salvar-lo. I per primera vegada es va plantejar el confinament dels pobles a la demarcació de Girona. Era el primer cop que es demanava a la gent que es tanquessin a casa. De la manera més sincera, es va avisar la població que no s’hi podia fer res i que l’únic camí era confinar pobles sencers i intentar salvar el màxim possible. A les tres de la tarda van arribar vuit camions dels bombers francesos per donar un cop de mà. Mentrestant, la bèstia seguia creixent.

			 

			 

			Aquell diumenge començava una cursa de bicicletes de muntanya a Agullana. Com cada any, el Jaume Genís, metge de Figueres, era al punt de sortida, preparat per anar situant-se amb el cotxe en els punts estratègics del recorregut i estar atent per si algú prenia mal, per si hi havia alguna caiguda o algun participant necessitava ajuda.

			La cursa avançava amb tranquil·litat. En un dels avituallaments a la pista entre Agullana i la Jonquera, quan la competició ja estava a les acaballes, el Jaume va veure fum cap al nord-est.

			Ho va comentar amb un noi de l’organització i aviat van entrar tots en un estat de nerviosisme. Era més o menys el mateix lloc on va començar un altre foc, un malson que tots els empordanesos guardaven a la memòria: el fatídic incendi del 1986.

			Molts veïns no van poder evitar retrocedir en el temps fins al 19 de juliol del 1986. Aquell incendi va començar al camp de futbol del Pertús i va acabar calcinant gairebé 20.000 hectàrees i va afectar vint-i-un municipis de l’Alt Empordà. La tramuntana va arribar als 120 km/h. Va ser un malson que va cremar durant sis dies i cinc nits i que ara revifava en la memòria del Jaume i dels veïns que contemplaven aquella columna de fum que s’aixecava cap a la Jonquera.

			La cursa va acabar i tot anava sobre el previst: entrega de medalles, entrepans, reposar, recuperar-se... El Jaume va tornar a casa. La seva dona i el fill havien anat a la piscina. Ell va aprofitar l’estona de tranquil·litat per arreglar la gespa del pati i feinejar pel jardí. Però, tot i que intentava concentrar-se en el que estava fent, tenia un ull posat al cel. El fum cada cop es feia més espès i ja tapava la llum del sol. Cada vegada es complicava més la situació.

			El vent no deixava de bufar, però va girar. Fins llavors venia de tramuntana, del nord, per tant feia avançar les flames cap al sud, però ara bufava més del nord-est i feia canviar la direcció del foc cap al sud-oest. Si bé l’any 1986 l’incendi va córrer cap a Llançà, aquesta vegada el vent el feia avançar directament cap a Agullana, cap a on era el Jaume.

			La dona del Jaume, nerviosa, va decidir marxar de la piscina abans del previst i anar cap a casa. Tenien el fum cada cop més a sobre, era cada vegada més espès, i probablement les flames vindrien al darrere. En arribar a casa, van fer el dinar sense treure l’ull de la finestra. Pensaven, sobretot, en la mare i en la tieta del Jaume, que vivien en unes cases a tocar del bosc. Si el foc arribava a Agullana, serien les primeres cases que es veurien afectades.

			El Jaume no es podia quedar allà, com si res, veient el risc que això suposava. Va decidir anar a buscar la seva mare i la seva tieta i portar-les a casa seva, abans no fos massa tard. A casa del Jaume estarien més segures, ja que quedava més resguardada del foc, més lluny de les zones boscoses.

			Pel camí, al cotxe, ja notava que la cosa pintava malament. No només veia el fum, sinó també flama. Va poder recollir la mare i la tieta i les va acompanyar a casa seva, on estarien segures. Però no va quedar tranquil, i va decidir tornar a casa de la seva mare. Un impuls el va moure per anar de nou cap allà, com una mena d’instint de protecció pel que havia sigut casa seva. Era incapaç de deixar aquella llar sola i sentia una certa responsabilitat. Era la dels pares, i el pare ja no hi era per protegir-la.

			Tenia un pati amb una paret de pedra força alta. El Jaume confiava que, si arribaven les flames fins allà, la paret faria d’escut i no passarien. I es va quedar allà, sol, esperant el foc.

			Allà dins, no sabia què fer. De fet, no sabia què s’havia de fer en situacions com aquella. Ni tan sols sabia si realment servia de res ser-hi. A mesura que s’anava acostant el foc, la calor es feia insuportable i no es podia estar a fora. El Jaume estava espantat. Es va quedar immòbil a dins de casa, a l’espera. I, de sobte, es va fer de nit. Eren quarts de quatre de la tarda, però el cel era totalment negre. I entre

